白髮嘆  其一
作者：王邁
朝代：宋

paragraphs: 日月轉四時，團團輾清昊。
人生一世間，輕塵棲弱草。
寒暑不相貸，容鬢豈常好。
嗟予涉世紛，聞道苦不早。
塵勞縱掀簸，冉冉風中葆。
行年將四十，素標已插腦。
星星纔數莖，爛熳色勝縞。
耘鑷雖暫無，安能遏衰槁。
黄精似可餌，已白恐難掃。
幸有琴心文，真訣堪却老。
華池溉隠芝，青青可常保。
斯理不吾欺，從今勤探討。
要當驗他時，難爲常人道。